गुवाहाटी , डिसेम्बर 4 : नेशनेल हेल्ट प्रफाईल 2018 आ नायबिजिरनाय बादिब्ला आसाम हादोरसानि सुबुं सानखो आ फैगौ 2026 माइथायाव गासै 3.44 कौटीआव बांलांगोन । नेशनेल हेल्ट प्रफाईल 2018 आ मिथिहोयोदि , थांनाय 2001 चेन्सास निफ्राय 2011 चेन्साससिम आसाम हादोरसानि सुबुं सानखोआ 2.66 निफ्राय 3.12 आव बांबोदों । सुबुं सानखोनि सायाव मावफारिया लागिरि ( Policy Maker ) बिथांमोनहा बुङोदि , 10 बोसोराव 17.07 % सुबुं सानखो बारायनाया मोजां गनायनानै लाथाव नङा । नेशनेल हेल्ट प्रफाईल 2018 आ नायबिजिरनानै बुङोदि , 2016 माइथायाव हादोरसानि सुबुं सानखोआ 3.44 कौटीआव बांलांगोन आरो 2011 माइथायनि चेन्सासनिफ्राय 32 लाख सुबुं सानखो बारायगोन । फारसेथिं माखासे सुबुं सानखोनि सायाव सान्थोवगिरि बिथांमोनि गोसोआव एसे गोनो गोथो सोमजिनाय मोनदों । बिथांमोनहा आथिखालनि सुबुं सानखो बांनायखौ नायनानै फैगौ 2026 माइथायाव नेशनेल हेल्ट प्रफाईल 2018 नि नायबिजिरनानै मोन्नाय 3.44 कौटी सुबुं सानखोनिफ्रायबो बांसिन जानो हागौ होन्ना बिथांमोनहा सानदों आरो बुंदोंदि " दानि डिकेदल ( 10 बोसोर ) सुबुं सानखो बांनायखौ नोजोर होयोब्ला 3.44 कौटीनिफ्रायबो बांसिन जागोन " । फारसेथिं नेशनेल हेल्ट प्रफाईल 2018 आ नायबिजिरनानै मोनोदि , 2014 निफ्राय 2016 नि गेजेराव सुबुंनि जोनोम जानाय सुबुं सानखोआ खमायबोदों । 2014 माइथायाव आसाम हादोरसानि जोनोम जानाय ऑफिचियेन सुबुं सानखोआ 22.4 मोन । नाथाय दानि नेशनेल हेल्ट प्रफाईल 2018 नि बादिब्ला जोनोम जानाया 2015 माइथायाव 22 % आव खमायदों आरो 2016 माइथायाव 21.7 % आव खमायबोदों । हादोरनि जोनोम जानाय जौखोन्दोआबो 2014 माइथायाव 21 % निफ्राय 2015 माइथायाव 20.8 % आरो 2016 माइथायाव 20.4 % सिम खमायबोदों । से बोसोरनि गेजेराव 1000 गोदान गथसा जोनोम जानायनि मादाव गोथायै थानाय गथखौनो जोनोम जानायनि जौखोन्दो होन्ना बुंनाय जादों । National Commission on Population आ बावैसो मिथिहोनाय बादिब्ला आसाम हादोरसानि जोनोम जानाय जौखोन्दोआ 2016 माइथायाव 16.6 % जागोन , जाय जौखोन्दोआ हादोरनि 16 % निफ्रायबो बांसिन जालांगोन । 
आसामनि सुबुं सानखो : 2026 माइथायाव गासै 3.44 कौटीआव बांगोन